### NN 37/2019 (11.4.2019.), Odluka o osnivanju stručnog povjerenstva za praćenje i analizu kretanja minimalne plaće

Ministarstvo rada i mirovinskoga sustava

778

Na temelju članka 7. stavka 2. Zakona o minimalnoj plaći (»Narodne novine«, broj 118/18), ministar rada i mirovinskoga sustava donosi

ODLUKU

O OSNIVANJU STRUČNOG POVJERENSTVA ZA PRAĆENJE I ANALIZU KRETANJA MINIMALNE PLAĆE

I.

Ovom Odlukom osniva se stručno povjerenstvo za praćenje i analizu kretanja minimalne plaće (u daljnjem tekstu: Povjerenstvo), propisuje njegov sastav, zadaće, visina nagrade i naknade troškova njegovim članovima te način rada.

II.

Povjerenstvo je savjetodavno tijelo ministra nadležnog za rad (u daljnjem tekstu: Ministar), koje se osniva u cilju praćenja kretanja u području minimalne plaće, analize utvrđenog stanja i davanja stručnih preporuka Ministru u postupku izrade obrazloženog prijedloga visine minimalne plaće Vladi Republike Hrvatske.

III.

Povjerenstvo je sastavljeno od deset članova, a čine ga:

– čelnik unutarnje ustrojstvene jedinice Ministarstva rada i mirovinskoga sustava nadležne za pitanja minimalne plaće koji ujedno po funkciji obavlja poslove predsjednika Povjerenstva,

– tri predstavnika akademske zajednice,

– dva predstavnika koje predlažu reprezentativne udruge poslodavaca više razine prema posebnom propisu,

– dva predstavnika koje predlažu reprezentativne udruge sindikata više razine prema posebnom propisu,

– dva predstavnika Ministarstva rada i mirovinskoga sustava.

Članovi Povjerenstva imenuju se do opoziva.

IV.

Ministar će u roku od 3 dana od stupanja na snagu ove Odluke pozvati reprezentativne udruge poslodavaca i radnika više razine da odrede svoje predstavnike za članove Povjerenstva.

V.

Zadaće Povjerenstva su:

– kontinuirano pratiti i proučavati kretanja minimalne plaće u širem kontekstu socijalne politike, politike zapošljavanja, borbe protiv sive ekonomije i poreznog opterećenja rada i poslodavaca te,

– najkasnije do 1. rujna tekuće godine, Ministru dati obrazloženu preporuku visine minimalne plaće za sljedeću kalendarsku godinu, s time da ista može biti u apsolutnom iznosu ili u određenom rasponu.

VI.

Administrativne i tehničke poslove za Povjerenstvo obavlja Ministarstvo rada i mirovinskoga sustava te se za obavljanje tih poslova iz njegovih redova imenuje tajnik koji ih obavlja u okviru svojih redovnih poslova i imenuje se do opoziva.

Povjerenstvo donosi Poslovnik o svome radu.

Sjednice Povjerenstva saziva predsjednik u skladu s Poslovnikom o radu.

VII.

U roku od 8 dana po zaprimanju obavijesti iz točke IV. ove odluke, Ministar će imenovati članove i tajnika Povjerenstva.

VIII.

Ministarstvo rada i mirovinskoga sustava je dužno članovima Povjerenstva iz točke III. ove Odluke isplatiti nagradu za rad u Povjerenstvu u iznosu od 1.000,00 kn neto mjesečno, te troškove nastale u svezi s tim.

Član Povjerenstva koji je ujedno i državni dužnosnik nema pravo na nagradu za vrijeme obnašanja dužnosti.

IX.

Ministarstvo rada i mirovinskoga sustava će prilikom isplate nagrade članovima Povjerenstva obračunati i uplatiti pripadajuće poreze, prireze i doprinose za obvezna osiguranja, sukladno posebnim propisima kojima se uređuje porez na dohodak i doprinosi.

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 080-01/19-02/04
 Urbroj: 524-03-01-03/3-19-1
 Zagreb, 29. ožujka 2019.

Ministar
 mr. sc. Marko Pavić, v. r.